Kawża T-581/16
Costas Popotas
vs
L-Ombudsman Ewropew
“Servizz pubbliku – Uffiċjali – Sejħa għal manifestazzjoni ta’ interess – Segretarju Ġenerali tal-uffiċċju tal-Ombudsman Ewropew – Opinjoni tal-Kumitat Konsultattiv – Assenza ta’ teħid inkunsiderazzjoni ta’ din l-opinjoni – Ksur tal-proċedura ta’ selezzjoni – Żbalji manifesti ta’ evalwazzjoni – Ugwaljanza fit-trattament – Prinċipju ta’ amministrazzjoni tajba – Responsabbiltà”
Sommarju – Sentenza tal-Qorti Ġenerali (It-Tmien Awla) tat‑22 ta’ Marzu 2018
1.      Rikorsi tal-uffiċjali – Ilment amministrattiv li għandu jitressaq qabel – Konkordanza bejn l-ilment u r-rikors – Identiċità tas-suġġett u tal-kawża – Motivi u argumenti li ma jidhrux fl-ilment, iżda li huma relatati strettament miegħu – Ammissibbiltà
(Regolamenti tal-Persunal, Artikoli 90 u 91)
2.      Rikorsi tal-uffiċjali – Att li jikkawża preġudizzju – Deċiżjoni adottata wara eżami mill-ġdid ta’ deċiżjoni preċedenti – Assenza ta’ talba minn qabel ta’ eżami mill-ġdid – Effett fuq l-ammissibbiltà tar-rikors – Assenza
(Regolamenti tal-Persunal, Artikoli 90(2) u 91(1))
3.      Uffiċjali – Reklutaġġ – Sejħa għal manifestazzjoni ta’ interess bil-għan tar-reklutaġġ ta’ Segretarju Ġenerali tal-uffiċċju tal-Ombudsman Ewropew – Eżami komparattiv tal-merti tal-kandidati – Setgħa diskrezzjonali tal-Ombudsman –Osservanza tal-kundizzjonijiet magħmula mill-imsemmi appell – Stħarriġ ġudizzjarju – Limiti – Żball manifest ta’ evalwazzjoni
(Regolamenti tal-Persunal, Artikolu 29)
4.      Uffiċjali – Reklutaġġ – Eżami komparattiv tal-merti – Intervent ta’ istanza konsultattiva mhux impost mit-testi rilevanti – Obbligu tal-amministrazzjoni li tieħu inkunsiderazzjoni l-opinjoni espressa
(Regolamenti tal-Persunal, Artikolu 29)
5.      Uffiċjali – Prinċipji – Prinċipju ta’ amministrazzjoni tajba – Portata
6.      Rikorsi tal-uffiċjali – Talba għad-danni marbuta ma’ talba għal annullament – Inammissibbiltà tat-talba għal annullament li twassal għall-inammissibbiltà tat-talba għad-danni
(Regolamenti tal-Persunal, Artikoli 90 u 91)
7.      Proċedura ġudizzjarja – Spejjeż – Kundanna tal-parti li tirbaħ il-kawża sabiex tbati l-ispejjeż rispettivi tagħha – Ċirkustanzi eċċezzjonali
(Regoli tal-Proċedura tal-Qorti Ġenerali, Artikolu 134 u 135(1))
1.      Ara t-test tad-deċiżjoni.
(ara l-punti 45-47, 50, 53, 57)
2.      Meta persuna li l-applikazzjoni tagħha sabiex tiġi ammessa għal kompetizzjoni organizzata mill-istituzzjonijiet tal-Unjoni tkun ġiet miċħuda titlob l-eżami mill-ġdid ta’ din id-deċiżjoni fuq il-bażi ta’ dispożizzjoni preċiża li torbot lill-amministrazzjoni, hija d-deċiżjoni meħuda mill-Bord tal-Għażla wara eżami mill-ġdid li tikkostitwixxi l-att li jikkawża preġudizzju fis-sens tal-Artikolu 90(2), jew, jekk ikun il-każ, tal-Artikolu 91(1) tar-Regolamenti tal-Persunal. Hija wkoll din id-deċiżjoni, meħuda wara eżami mill-ġdid, li tagħti lok għad-dekorriment tat-terminu ta’ lment u ta’ rikors, mingħajr ma jkun hemm lok li jiġi vverifikat jekk, f’tali sitwazzjoni, l-imsemmija deċiżjoni tistax eventwalment titqies bħala att purament konfermattiv
64      Madankollu, din il-possibbiltà li jintalab l-eżami mill-ġdid ta’ deċiżjoni ta’ ċaħda ta’ kandidatura ma tistax tiġi interpretata fis-sens li rikors dirett kontra deċiżjoni ta’ ċaħda ta’ lment huwa inammissibbli minħabba assenza ta’ talba minn qabel ta’ eżami mill-ġdid. Fil-fatt, it-talba minn qabel ta’ eżami mill-ġdid b’ebda mod ma tikkostitwixxi kundizzjoni ta’ ammissibbiltà tar-rikors.
(ara l-punti 63, 64)
3.      L-Ombudsman Ewropew għandu l-obbligu li josserva s-Sejħa għal Manifestazzjoni ta’ Interess (SMI) li jkun stabbilixxa bil-għan tar-reklutaġġ ta’ Segretarju Ġenerali fil-grad AD 15/16 tal-uffiċċju tal-Ombudsman, ġaladarba tali sejħa tiddetermina l-kundizzjonijiet relatati mal-aċċess għall-impjieg ikkonċernat. B’hekk, il-funzjoni tas-SMI hija, minn naħa, li jiġu informati l-persuni kkonċernati, b’mod daqstant preċiż daqs kemm huwa possibbli, dwar in-natura tal-kundizzjonijiet meħtieġa sabiex timtela pożizzjoni kkonċernata sabiex jitqiegħdu fil-pożizzjoni li jkunu jistgħu jevalwaw jekk hemmx lok għalihom li jippreżentaw il-kandidatura tagħhom, u, min-naħa l-oħra, li jiġi stabbilit il-kuntest ta’ legalità li fir-rigward tiegħu l-istituzzjoni għandha l-intenzjoni li twettaq l-eżami komparattiv tal-merti tal-kandidati. Billi, waqt l-eżami tal-kandidaturi, jieħu inkunsiderazzjoni kundizzjonijiet oħra minbarra dawk li jinsabu fis-SMI, l-Ombudsman ma josservax dan il-qafas ta’ legalità.
L-Ombudsman għandu setgħa diskrezzjonali wiesgħa biex imexxi ħidmietu. Għalhekk, huwa għandu l-jedd, meta, bħal f’dan il-każ, is-SMI ma tipprevedix kriterji ta’ evalwazzjoni, li jiffissa tali kriterji jew li jiddetermina, jekk is-SMI ma tipprovdix dan, l-istadju li fih il-kriterji għandhom jittieħdu inkunsiderazzjoni.
Barra minn hekk, huwa l-Ombudsman li għandu jevalwa l-kisba minn kandidat tal-kundizzjonijiet meħtieġa fis-SMI u din l-evalwazzjoni tista’ titqiegħed inkwistjoni biss fil-każ ta’ żball manifest. Konsegwentement, il-Qorti Ġenerali ma tistax tissostitwixxi lilha nnifisha għall-Ombudsman billi tivverifika l-evalwazzjonijiet ta’ dan tal-aħħar tal-kapaċitajiet professjonali tal-kandidati, sakemm ma tikkonstatax żball manifest ta’ evalwazzjoni.
(ara l-punti 73, 75, 132)
4.      Meta istituzzjoni, organu jew korp toħloq fi ħdanha Kumitat Konsultattiv mhux imsemmi mir-Regolamenti tal-Persunal bil-għan li tipprovdi, bil-għan tal-ħatra f’ċerti pożizzjonijiet, opinjoni dwar il-kapaċitajiet u kompetenzi tal-kandidati, din il-miżura tkun intiża li tiżgura li din l-istituzzjoni, dan l-organu jew dan il-korp, fil-kapaċità tagħha bħala Awtorità tal-Ħatra, ikollha l-aħjar bażi sabiex tipproċedi għall-eżami komparattiv tal-merti tal-kandidati. Minn dan jirriżulta li l-opinjoni espressa minn dan il-kumitat konsultattiv taħt il-forma ta’ rakkomandazzjoni bil-għan ta’ intervista għandha, sa fejn dan il-kumitat effettivament jagħti tali rakkomandazzjoni, tagħmel parti mill-elementi li l-Awtorità tal-Ħatra għandha l-obbligu li tieħu inkunsiderazzjoni sabiex tibbaża l-evalwazzjoni tagħha nnifisha tal-merti tal-uffiċjali, anki jekk hija tqis li għandha teskludiha.
(ar al-punt 110)
5.      Il-prinċipju ta’ amministrazzjoni tajba jimponi lill-awtorità kompetenti tapplika korrettament it-testi.
F’dan ir-rigward, ir-rikorrent ma jistax jilmenta minn amministrazzjoni ħażina, meta huwa stess naqas milli jitlob preċiżazzjonijiet lill-ammministrazzjoni dwar id-deċiżjoni ta’ din tal-aħħar li ma ssejjaħlux għal intervista, u meta lanqas ma talab, fl-istennija tal-preċiżazzjonijiet mitluba, l-estensjoni tat-terminu biex iressaq talba għal eżami mill-ġdid.
Barra minn hekk, deċiżjoni tal-amministrazzjoni li tinkludi informazzjoni ineżatta ma tistatx tkun illegali, meta dawn l-ineżattezzi jkunu ġew irrettifikati fl-istadju tat-tweġiba għall-ilmenti tar-rikorrent.
(ara l-punti 161, 164, 167)
6.      Ara t-test tad-deċiżjoni.
(ara l-punt 171)
7.      Ara t-test tad-deċiżjoni.
(ara l-punti 174-177)